b'\n_START_ARTICLE_\nPolivinilklorid\n_START_SECTION_\nPridobivanje\n_START_PARAGRAPH_\nV osnovi ga pridobivajo s polimerizacijo monomera vinil klorida:_NEWLINE_Ve\xc4\x8dina nastane industrijsko s postopkom polimerizacije v suspenziji: v neprepusten reaktor dovedejo vinil klorid in vodo, skupaj z iniciatorjem in aditivi. Tipi\xc4\x8dna iniciatorja sta dioktanoil peroksid in dicetil peroksidikarbonat, ki imata nestabilne O-O vezi, v reaktorju razpadeta in spro\xc5\xbeita radikalsko polimerizacijo. Vsebino reaktorja ves \xc4\x8das me\xc5\xa1ajo, da nastanejo enakomerno veliki delci. Reakcija je eksotermna, zato je treba me\xc5\xa1anico hladiti, hkrati pa dovajati vodo, saj ima PVC ve\xc4\x8djo gostoto od vinil klorida. Po koncu reakcije iz plasti\xc4\x8dne smole odstranijo plinasti vinil klorid in druge ne\xc4\x8disto\xc4\x8de, s centrifugiranjem odstranijo vodo in jo \xc5\xa1e dodatno posu\xc5\xa1ijo na vro\xc4\x8dem zraku. Ostane bel pra\xc5\xa1ek, ki gre neposredno v skladi\xc5\xa1\xc4\x8denje, ali pa ga prej oblikujejo v pelete._NEWLINE_Pred uporabo je treba surovemu PVC-ju dodati razli\xc4\x8dne aditive, kot so toplotni stabilizatorji, UV-stabilizatorji, meh\xc4\x8dala, biocidi, zaviralci gorenja, polnila, pigmenti idr., ki spremenijo njegove lastnosti za dolo\xc4\x8den namen.'